Aarbeiboer vermoor: Polisie maak meer bekendJeffrey Zetler (Foto: Facebook) Die polisie in die Wes-Kaap het Sondag meer inligting bekend gemaak oor die plaasaanval waarin ŉ geliefde Stellenbosse aarbeiboer dood is. Maroela Media het vroeër berig Jeffrey Zetler, eienaar van die Mooiberge-aarbeiplaas op Stellenbosch, is Saterdagaand dood nadat hy verskeie kere met ŉ skerp voorwerp in die bors gesteek is. Kapt. FC van Wyk, woordvoerder van die polisie, sê Zetler het lone aan sy werkers betaal en was besig om die groep werkers na hul bestemming te vervoer toe hy oorval is. “Zetler het met die werkers, waarvan sommige op die agterkant van die bakkie gesit het, na die plaashek toe gery. Toe hy uit die motor klim om die hek oop te maak, het hy opgemerk dat ŉ wit Toyota Quantum hom agtervolg,” sê Van Wyk. Twee onbekende verdagtes, onderskeidelik gewapen met ŉ pistool en ŉ mes, het Zetler glo genader en hom én die werkers gedreig. Van Wyk sê die verdagtes het die werkers beveel om van die bakkie af te klim. “Die verdagtes het aangedring op die sleutels van die kluis en Zetler beveel om dit vir hulle oop te sluit. Hulle het hom van kontant én ander goedere beroof en hom daarna met ŉ mes doodgesteek. Zetler is minute later op die toneel dood.” Van Wyk sê die verdagtes het daarna van die toneel gevlug. Sake van moord en roof word ondersoek. Zetler se kantore is glo op dieselfde eiendom waar hy aangeval is. Volgens berigte op sosiale media het hy kontant op dié perseel gehou. Thomas Van Dalen, AfriForum se nasionale opleidingsbestuurder, sê dit is glo die vyfde keer dat Zetler onder ŉ rooftog deurloop. Zetler, wie se plaas aarbeie aan verskeie kettingwinkels verskaf het, het volgens naasbestaandes glo sowat 1 000 mense in diens geneem. Na wat verneem word het Zetler se vrou dié naweek haar verjaardag gevier. Hy word op sosiale media bestempel as ŉ geliefde boer van die omgewing wat altyd ŉ “vriendelike praatjie aangeknoop het”.